ตลาดหุ้นเอเชียปรับขึ้นเช้านี้ จากความหวังกรีซบรรลุข้อตกลงกับเจ้าหนี้
ตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของตลาดหุ้นทั่วโลก เพราะได้แรงหนุนจากความหวังที่ว่ากรีซและกลุ่มเจ้าหนี้จะสามารถทำข้อตกลงกันได้ภายในสัปดาห์นี้
23 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของตลาดหุ้นทั่วโลก เพราะได้แรงหนุนจากความหวังที่ว่ากรีซและกลุ่มเจ้าหนี้จะสามารถทำข้อตกลงกันได้ภายในสัปดาห์นี้
ดัชนี MSCI Asia Pacific เพิ่มขึ้น 0.1% สู่ระดับ 148.71 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,547.74 จุด เพิ่มขึ้น 119.55 จุด, ดัชนี HSI ตลาดหุ้นฮ่องกงเปิดวันนี้ที่ 27,126.47 จุด เพิ่มขึ้น 45.62 จุด, ดัชนี TAIEX ตลาดหุ้นไต้หวันเปิดวันนี้ที่ 9,375.78 จุด เพิ่มขึ้น 34.01 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,071.30 จุด เพิ่มขึ้น 16.14 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,328.39 จุด เพิ่มขึ้น 13.26 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,734.56 จุด เพิ่มขึ้น 1.80 จุด
ข้อมูลล่าสุดจากฝั่งกรีซและกลุ่มเจ้าหนี้ยุโรประบุว่า แม้ว่าการเจรจาระหว่างรัฐบาลกรีซและกลุ่มเจ้าหนี้ในช่วงการประชุมฉุกเฉินซึ่งจัดขึ้นโดย EU เมื่อวานนี้ยังไม่มีความคืบหน้า แต่ตัวแทนเจรจาของยุโรปได้แสดงความเห็นที่เป็นบวกว่า ทั้งสองฝ่ายอาจจะมีการทำข้อตกลงกันภายในสัปดาห์นี้ เพื่อจะช่วยให้กรีซสามารถหลีกเลี่ยงการผิดนัดชำระหนี้และไม่ต้องออกจากยูโรโซน
นายเจอโรน ดิจเซลโบลม ประธานยูโรกรุ๊ป และรัฐมนตรีคลังเนเธอร์แลนด์ กล่าวในการแถลงข่าวว่า “เราจะทำงานกันอย่างหนักในช่วงหลายวันข้างหน้า และกับรัฐบาลกรีซเพื่อให้บรรลุข้อตกลงภายในสัปดาห์นี้” พร้อมกับกล่าวว่า ข้อเสนอใหม่จากรัฐบาลกรีซซึ่งเขาได้รับเมื่อวานนั้น ถือเป็นขั้นตอนในเชิงบวกในกระบวนการแก้ไขปัญหาหนี้กรีซ และอาจมีการบรรลุข้อตกลงภายในสัปดาห์นี้  